Imtella' Novembru 27, 2020 - Aġġornata 27 Ta' Novembru, 2020 7:50pm Malta se tkun tista' ssaħħaħ il-fruntieri tagħha b'investiment ta' €13.6 miljun b'fondi Ewropej sabiex tkun tista' tistalla sistemi teknoloġiċi ġodda. Dan sabiex il-Pulizija jkunu jistgħu jwettqu iktar kontrolli fl-ajruport u jkunu f'pożizzjoni li jidentifikaw persuni li jkunu qed jivjaġġaw bi skopijiet ħżiena jew mingħajr il-permessi meħtieġa. Fit-tnedija ta' dan l-investiment sofistikat fl-ajruport internazzjonali ta' Malta, il-Minsitru Byron Camilleri u s-Segretarju Parlmentari Stefan Zrinzo Azzopardi qalu li l-kontrolli se jsiru mingħajr ma jikkompromettu l-obbligi li għandha Malta b'rabta mal-moviment ħieles tal-persuni li huwa wieħed mill-prinċipji fundamentali tal-Unjoni Ewropea. Il-Korp tal-Pulizija se jkun qed isaħħaħ is-sistemi ta' sigurtà fil-fruntieri ta' Malta, b'mod partikolari meta jaslu passiġġieri minn pajjiżi barra l-Unjoni Ewropea. Is-sistemi tekonoloġiċi ġodda se jsaħħu l-kontrolli li jsiru fl-ajruport b'investiment ta' €13.6 miljun minn fondi Ewropej. Il-Ministru għall-Intern, Sigurtà Nazzjonali u Infurzar tal-Liġi Byron Camilleri qal li jrid jintlaħaq bilanċ bejn ir-rispons meħtieġ għall-isfidi fil-qasam tas-sigurtà u l-moviment ħieles tal-persuni li jkunu qed jivjaġġaw fil-pajjiżi li jiffurmaw iż-żona Schengen tal-Unjoni Ewropea. "Dawn is-sistemi jista' jagħtuk allert għall-persuna mfittxija, informazzjoni dwar persuni li ġew rappurtati nieqsa jew vittmi tat-traffikar uman, persuni li kienu fiż-żona Shengen u ġew ordnati li jitilqu u rridu naraw li dawk il-persuni ma jingħatawx iċ-ċans li jerġgħu jidħlu ġewwa din iż-żona". Il-Ministru Camilleri qal li l-għan huwa li permezz ta' dawn il-kontrolli jiġu identifikati persuni li jivjaġġaw għal skopijiet ta' terroriżmu u nies li jisirqu jew jixtru passaporti foloz biex jidħlu fl-Unjoni Ewropea minn Malta. Is-Segretarju Parlamentari Stefan Zrinzo Azzopardi qal li dawn is-sistemi se jgħinu lill-awtoritajiet tal-infurzar biex jikkontrollaw aħjar il-persuni ġejjin minn pajjiżi terzi hekk kif ikunu jistgħu jiġu identifikati dawk il-persuni li mhux josservaw il-kundizzjonijiet marbuta mad-dħul tagħhom jew skadilhom iż-żmien li fih setgħu jibqgħu fl-Unjoni. "Bħala stat membru tal-Unjoni Ewropea kif ukoll bħala pajjiż li jifforma parti mis-Shengen area dawn il-proġetti ser ikompu jsaħħu anke permezz ta' IT u sistemi oħra importanti biex din it-tip ta' sigurtà tkompli tissaħħaħ". Dawn is-sistemi se jassessjaw il-passiġġieri biex ma jitħallewx jidħlu immigranti illegali. Jaħsbu wkoll għar-reġistrazzjoni tal-persuni li qed jivvjaġġjaw minn pajjiżi terzi fid-dħul u l-ħruġ tagħhom minn u lejn il-pajjiżi tal-Unjoni; filwaqt li se ssaħħaħ il-koperazzjoni fl-oqsma tal-kontroll fuq il-fruntieri u l-infurzar tal-liġi. L-uffiċjali tal-Korp tal-Pulizija se jingħataw it-taħriġ meħtieġ biex ikunu jistgħu jużaw dawn is-sistemi ta' kontroll tal-fruntieri.